28.4.2023 г.
BG
Официален вестник на Европейския съюз
C 149/115 Сряда, 19 октомври 2022 r.
25. призовава програмите на ЕС да дават приоритет на проекти, които насърчават и подкрепят създаването на работни места с права, включително стабилни и регламентирани равнища на заплащане и трудови правоотношения; 26.
приема позицията на Съвета по отношение на подфункция 2а;
Подфункция 2б — Устойчивост и ценности 27. отново заявява, че въпреки исканията на Парламента за поставяне на EURI над таваните, разходите за рефинансиране се плащат от подфункция 2б; отбелязва, че с оглед на непредвидената ситуация на финансовите пазари вследствие на агресивната война на Русия срещу Украйна, която продължава да оказва отрицателно въздействие върху икономиката на Съюза, като я насочва към по-нисък растеж, по-висока инфлация и нарастващи лихвени проценти, средствата по бюджетния ред, предназначен за разходите за финансиране по линия на EURI, вероятно ще бъде необходимо да бъдат усвоени изцяло и потребностите може значително да надхвърлят предвидената в бюджета сума; изразява съжаление относно факта, че това на практика оказва въздействие върху програмите по същата функция, като ограничава способността на Комисията да предлага увеличения над финансовото програмиране, когато те са необходими; отбелязва, че разходите за финансиране по линия на EURI не следва да се вземат от специални инструменти, които са предназначени за справяне с непредвидени предизвикателства, като последиците от войната в Украйна и енергийната криза;
28. поради това предлага 200 милиона евро над ПБ за водещата програма „Еразъм+“, насочена към мобилността с учебна цел в областта на образованието и обучението, в съответствие с установената от Комисията необходимост от предоставяне на подкрепа на украинските студенти и преподаватели, както и на всички студенти за справяне с високата инфлация; подчертава, че тези бюджетни кредити ще помогнат също така за уравновесяване на финансовия профил на „Еразъм+“ предвид силно съсредоточеното в края на програмата финансиране, като предоставят по-последователно годишно финансиране за тази програма със стабилно годишно търсене; подчертава освен това, че увеличените ресурси ще допринесат за продължаващите усилия програмата да стане по-екологосъобразна и по-приобщаваща и ще даде възможност за продължаване на работата, започната в рамките на Европейската година на младежта (2022 г.); посочва съобщението на председателя Фон дер Лайен в речта ѝ за състоянието на Съюза, че 2023 г. следва да бъде Европейската година на уменията, което ще изисква подкрепа в бюджета за 2023 г.;
29. припомня, че в рамките на направление „Спорт“ „Еразъм+“ подкрепя спортни събития с нестопанска цел, насочени към по-нататъшно развитие на европейското измерение на спорта и насърчаване на въпроси от значение за масовия спорт; подчертава жизненоважната роля, която спортът играе за борбата с дискриминацията и за насърчаване на социалното приобщаване; подкрепя следователно необходимото и целево увеличение от 10 милиона евро за бюджетния ред за спорта, за да може програмата да подкрепи Специалните олимпийски игри, които ще се проведат в Берлин през 2023 г.;
30. подчертава, че Европейският корпус за солидарност помага на младите хора да придобият практически опит в друга държава членка, като по този начин се увеличава тяхната пригодност за заетост и шансовете им в живота; подчертава освен това, че Европейският корпус за солидарност финансира доброволната хуманитарна дейност, извършвана чрез Корпуса за хуманитарна помощ, който може да предоставя важна хуманитарна помощ извън зоните на конфликт; взема следователно решение да увеличи бюджетните кредити за Европейския корпус за солидарност с 8 милиона евро над ПБ; 31. подчертава, че пандемията от COVID-19 все още не е приключила, и изтъква необходимостта от запазване на подкрепата за здравните системи, за да се подобри тяхната устойчивост и да се повиши подготвеността чрез програмата „ЕС в подкрепа на здравето“; подчертава освен това основната роля на програмата в подкрепа на плана за борба с рака, фармацевтичната стратегия за Европа и новосъздадения орган за готовност и реакция при извънредни здравни ситуации; поради това отменя непропорционалното и необосновано съкращение, предложено от Съвета, и увеличава средствата за програмата с 25 милиона евро над ПБ, включително за подкрепа на действия за постигане на всеобщо здравно осигуряване в целия Съюз, включващо качествен достъп до услуги в областта на сексуалното и репродуктивното здраве; 32. подчертава все по-многобройните и тежки природни бедствия в Европа, актуален пример за което е рекордният брой горски пожари през лятото на 2022 г.; изразява съжаление, че поради изменението на климата подобни екстремни метеорологични явления, водещи често до извънредни ситуации, вероятно ще се усилят и умножат; взема следователно решение, в съответствие също така с ангажимента, поет от председателя на Комисията в нейната реч за състоянието на Съюза през 2022 г., да подсили Механизма за гражданска защита на Съюза с 20 милиона евро, за да се увеличи капацитетът на Съюза за реагиране и да се защитят по-добре неговите граждани, включително капацитет за мобилизиране на медицински звена при извънредни ситуации, и подчертава необходимостта от инвестиране в смекчаване на последиците от изменението на климата и адаптиране към него за особено уязвимите региони;